Molefe ‘moes nooit Eskom-pensioenlid gewees het’Brian Molefe Die hoof van Eskom se pensioen-en-voorsorgfonds het Vrydag erken Brian Molefe, die voormalige uitvoerende hoof van Eskom, was nooit geregtig op ŉ pensioen van die kragvoorsiener nie aangesien hy op ŉ vaste vyfjaarkontrak aangestel was. “Hy moes ten eerste nooit ŉ lid van die fonds gewees het nie,” het Sibusiso Luthuli, uitvoerende hoof van die Eskom-pensioen-en-voorsorgfonds, aan die parlementêre komitee wat sake by Eskom ondersoek, gesê. Op ŉ vraag van Nthuthuzelo Vanara, die leier van die ondersoek, het Luthuli bevestig Eskom het die indruk gewek dat Molefe ŉ permanente aanstelling gehad het voordat die opdrag gegee is dat hy buitengewone pensioenvoordele op 50-jarige ouderdom moet ontvang. “Met ander woorde, jy het uit goeder trou opgetree nadat die indruk by jou gewek is dat mnr. Molefe ŉ permanente werknemer was? En ons weet nou dat daardie indruk nie korrek was nie. Met ander woorde, Eskom het ŉ wanvoorstelling van die feite aan die pensioenfonds gemaak, of hoe?” Luthuli het geantwoord die fonds het geen rede gehad om die inligting te betwyfel wat deur die destydse Eskom-voorsitter, Ben Ngubane, aan die fonds gegee is nie. Hulle het gevolglik die reëls van die fonds normaalweg toegepas. Hy het vroeër verduidelik hoe Eskom opdrag gegee het dat ŉ bykomende 156 maande bygevoeg word by die werklike 16 maande wat Molefe in diens van Eskom was, wat hom toegelaat het om op 50 jaar af te tree met dieselfde voordele wat hy sou ontvang het indien hy tot op 63 jaar by die maatskappy aangebly het. Die fonds is ook opdrag gegee om alle boetes te laat vaar met die ooreenkoms dat Eskom die fonds sal vergoed. Volgens die fonds se berekeninge moes Molefe dus ŉ pensioenuitbetaling van ongeveer R26 miljoen ontvang het, maar dit het tot R30,1 miljoen gestyg om twee redes. Eerstens, die fonds het sy berekeninge gedoen met die aanname dat sy salaris onveranderd gebly het en dat sy gade vyf jaar jonger is as hy. Die berekeninge moes daarna weer gedoen word met sy salarisverhoging in ag genome, asook die feit dat sy vrou “aansienlik jonger” is en in geval van sy dood moet die pensioen vir haar voorsien. Molefe het gekies om ŉ derde van die pensioen kontant te neem, en ŉ maandelikse uitbetaling uit die oorblywende tweederdes, wat hom ŉ bruto pensioeninkomste van R110 000 gegee het. Molefe is einde 2016 onder ŉ wolk by Eskom weg nadat ŉ ondersoek deur die destydse openbare beskermer, Thuli Madonsela, hom by verdagte transaksies tussen die kragvoorsiener en die Gupta-familie betrek het. Die raad het hom sy vorige pos by Eskom teruggegee ŉ jaar nadat Lynne Brown, minister van openbare ondernemings, die pensioenuitbetaling verwerp het, maar ŉ ministeriële taakspan het kort daarna aanbeveel dat hy van die pos onthef word nadat die pensioenkwessie en sy heraanstelling openbare opslae gemaak het. Die ondersoek deur die parlement se portefeuljekomitee oor openbare ondernemings na Eskom se sake het vandeesweek begin. Dit is gedeeltelik deur Madonsela se bevindinge gedryf.